అంచనాలను మించిన ఐసీఐసీఐ
- లాభాల్లో 10.2% వృద్ధి
-ప్రభావం చూపిన ఎన్‌పీఏలు
ముంబయి : దేశంలోనే అతిపెద్ద ప్రయివేటు రంగ సంస్థ ఐసిఐసిఐ బ్యాంకు క్రితం ఆర్ధిక సంవత్సరం జనవరి నుంచి మార్చితో ముగిసిన నాలుగో త్రైమాసికం (క్యూ4)లో 10.2 శాతం వృద్ధితో రూ.2922 కోట్ల నికర లాభాలు సాధించింది. గతేడాది ఇదే త్రైమాసికంలో రూ.2652 కోట్ల లాభాలు నమోదు చేసుకుంది. 2009 అక్టోబర్‌-డిసెంబర్‌ తర్వాత త్రైమాసికం లాభాల తర్వాత అత్యల్ప వృద్ధి రేటు ఇదే కావడం గమనార్హం. గత త్రైమాసికంలో బ్యాంకు స్థూల నిరర్ధక ఆస్తులు 3.78 శాతం పెరిగి రూ.15,095 కోట్లకు చేరాయి. గతేడాది ఇదే త్రైమాసికంలో 3.03 శాతంతో రూ.10,505 కోట్ల జిఎన్‌పిఎ చోటు చేసుకుంది. రుణాల పునరుద్దరణలో భారీగా నిరర్ధక ఆస్తులుగా (ఎన్‌పీఏ) మారడంతో లాభాల్లో తగ్గుదల చోటు చేసుకుందని ఐసిఐసిఐ బ్యాంకు చీఫ్‌ ఎగ్జిక్యూటివ్‌ ఆఫీసర్‌ చందా కొచ్చర్‌ పేర్కొన్నారు. ఇది వరకుతో పోల్చితే ప్రస్తుత ఆర్ధిక సంవత్సరంలో నిరర్ధక ఆస్తులు తగ్గుతాయని ఆమె విశ్వాసం వ్యక్తం చేశారు. మరో రూ.1500 కోట్లు రుణాలు పునరుద్దరణ జాబితాలో ఉన్నాయన్నారు. తమ బ్యాంకు మొత్తం రుణాల్లో 42.5 శాతం రిటైల్‌ విభాగం పోర్టుపోలియోలో ఉన్నాయన్నారు. గృహ రుణాల్లో 26 శాతం, వామన రుణాల్లో 25 శాతం, మొత్తంగా రిటైల్‌ రుణాల్లో 25 శాతం, కార్పొరేట్‌ రుణాల్లో 10 శాతం చొప్పున వృద్ధి సాధించిందన్నారు. 2015-16లో రుణాల మంజూరులో 18-20 శాతం వృద్ధి ఆశిస్తున్నామన్నారు. సోమవారం బిఎస్‌ఇలో ఐసిఐసిఐ బ్యాంకు షేరు 2 శాతం తగ్గి రూ.302 వద్ద ముగిసింది.
మీ స్నేహితులకు రికమెండ్ చెయ్యండి